Maatskaplike-gilde eis duidelikheid by departement oor skenkings - Corona Krisissentrum
Tuis / COVID-19 / Maatskaplike-gilde eis duidelikheid by departement oor skenkings
Maatskaplike-gilde eis duidelikheid by departement oor skenkings
Die Solidariteit Beroepsgilde vir Maatskaplike Werkers het vandag daarop aangedring dat die departement van maatskaplike ontwikkeling duidelikheid i.v.m. skenkings in die vorm van skriftelike regulasies moet deurgee. Dit volg nadat daar die afgelope week geweldige onsekerheid was oor die verspreiding van kos aan behoeftiges.
Die Gautengse departement van maatskaplike ontwikkeling het verlede week in 'n mediaverklaring gesê dat hulle voortaan die verspreiding van kos vanaf 'n sentrale punt in Johannesburg sal hanteer. Dié mediaverklaring het onder meer gesê dat die verspreiding van skenkings begunstigdes van die departement se databasis moet insluit, dit in samewerking met die departement gedoen moet word, én dat organisasies vir elke skenking, 48 uur voordat dit versprei word, 'n permit moet aanvra.
Die woordvoerder van die departement, Thabiso Hlongwane, het Dinsdag aan die media gesê dat dit glad nie hulle bedoeling was nie. Volgens hom is die departement slegs bekommerd oor die gehalte van die produkte wat versprei word, en die hantering van verspreiding i.t.v. sosiale distansiëring. Hulle eis dat daar aan alle gesondheidswetgewing gedurende die verspreiding van kos voldoen moet word en dat organisasies die nodige permitte moet hê. Die probleem is egter dat organisasies onder meer vir elke skenking 'n permit moet aanvra.
Volgens Marisa Engelbrecht, sektorhoof van die Solidariteit Beroepsgilde vir Maatskaplike Werkers, is dit heeltemal teenproduktief. "Die kosnood in Suid-Afrika is reusagtig en ons maatskaplike werkers en nie-winsgewende organisasies staan aan die voortou van hierdie hongerverligting. Dit is elke Suid-Afrikaner se grondwetlike reg om oorlewingsmiddele te ontvang en op hierdie stadium is die onduidelikheid van riglyne en teenstrydige kommunikasie wat uitgaan, besig om struikelblokke vir hongersnood te word."
Geregistreerde organisasies het reeds die nodige goedkeuring en toestemming om kos te versprei en dit is heeltemal teenproduktief om nou van hulle te verwag om heraansoek te doen vir nuwe permitte vir elke skenking wat afgelewer word. Baie van hierdie organisasies maak ook van vrywilligers gebruik wat op eie kostes die verspreiding hanteer. Ons moet hierdie mense eerder aanmoedig om voort te gaan, as om hulle met onbenullige papierwerk te belas.
Daar is egter tans klagtes wat landswyd aangemeld word van boere en ander liefdadigheidsorganisasies wat nie toegelaat is om kos te versprei nie. Daar is geen manier wat die departement alleen die verspreiding van skenkings na alle behoeftiges kan hanteer nie. Die departement skep tans slegs verwarring en vervreem organisasies wat reeds jare lank in noodverligting betrokke is.
"Dit is nie slegs geregistreerde nie-winsgewende organisasies wat skielik twyfel oor hoe en wat hulle mag versprei nie, dis skole, kerke en privaat persone. Die departement se lukraak mediaverklarings is onduidelik en daar word geen behoorlike riglyne gepubliseer nie. Die regering moenie die impak van gemeenskapsorganisasies onderskat in hierdie tyd van noodverligting nie," sluit Engelbrecht af.
Die Solidariteit Beroepsgilde vir Maatskaplike Werkers staan bankvas agter ons sustersorganisasies, Solidariteit Helpende Hand en SAAI. Hierdie organisasies, en ander soos hulle, moet juis bemagtig en versterk word. Die laaste ding wat hulle kort is dat die regering 'n swaar regulatoriese juk nou bo-op hulle plaas. Ons kan nie onder sulke krisisomstandighede toelaat dat die regering 'n meulsteen om liefdadigers en passievolle maatskaplike werkers se nekke is nie.